(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ςΒ΄

Πέμπτη, 13 Μαρτίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ειδική Ημερήσια Διάταξη: Ορκωμοσία, σύμφωνα με το άρθρο 33 του Συντάγματος, του εκλεγέντος δια της ψήφου της Βουλής Προέδρου της Ελληνικής Δημοκρατίας κ. Κωνσταντίνου Τασούλα., σελ.
3. Ανακοινώνεται ότι αμέσως μετά τη λήξη της ειδικής συνεδριάσεως της Βουλής των Ελλήνων της 12ας Φεβρουαρίου 2025, κατά την οποία εξελέγη ο Πρόεδρος της Δημοκρατίας και σύμφωνα με τη δοθείσα από το Σώμα εντολή, ο Πρόεδρος της Βουλής κ. Νικήτας Κακλαμάνης, συνοδευόμενος από τα μέλη του Προεδρείου του Σώματος, επισκέφθηκε τον εκλεγέντα Πρόεδρο της Δημοκρατίας κ. Κωνσταντίνο Τασούλα και του ανήγγειλε εκ μέρους ολοκλήρου του Σώματος το αποτέλεσμα της διεξαχθείσης ψηφοφορίας και την εκλογή του ως Προέδρου της Ελληνικής Δημοκρατίας., σελ.
4. Ανακοινώνεται η προσφώνηση του Προέδρου της Βουλής κ. Νικήτα Κακλαμάνη προς τον εκλεγέντα Πρόεδρο της Δημοκρατίας κ. Κωνσταντίνο Τασούλα και αναγγελία της εκλογής του., σελ.
5. Ανακοινώνεται η αντιφώνηση του εκλεγέντος Πρόεδρου της Δημοκρατίας κ. Κωνσταντίνου Τασούλα στον Πρόεδρο της Βουλής κ. Νικήτα Κακλαμάνη., σελ.
6. Ανακοινώνεται ότι ο Εξοχότατος Πρόεδρος της Δημοκρατίας κ. Κωνσταντίνος Τασούλας, τον οποίο εξέλεξε η Βουλή με την ψήφο της κατά τη συνεδρίαση της 12ης Φεβρουαρίου 2025, θα δώσει τον όρκο, που ορίζει το άρθρο 33 παράγραφος 2 του Συντάγματος., σελ.
7. Ανακοινώνεται ότι θα γίνει κατάθεση στεφάνου από τον Πρόεδρο της Δημοκρατίας κ. Κωνσταντίνο Τασούλα στο Μνημείο του Αγνώστου Στρατιώτη., σελ.
8. Επί διαδικαστικού θέματος, σελ.

Ο ΠΡΟΕΔΡΟΣ

ΚΑΚΛΑΜΑΝΗΣ Ν. , σελ.

ΟΙ ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΓΕΩΡΓΑΝΤΑΣ Γ. , σελ.
 ΠΛΑΚΙΩΤΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϟΒ΄

Πέμπτη 13 Μαρτίου 2025

Αθήνα, σήμερα στις 13 Μαρτίου 2025, ημέρα Πέμπτη και ώρα 11.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, κηρύσσεται η έναρξη της ειδικής συνεδριάσεως της Βουλής των Ελλήνων.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-3-2025 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ϟΑ΄συνεδριάσεώς του, της Τετάρτης 12 Μαρτίου 2025 σε ό,τι αφορά την ψήφιση στο σύνολο του σχεδίου νόμου του Υπουργείου Εξωτερικών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αργεντινής σχετικά με την επικερδή απασχόληση εξαρτώμενων ατόμων των μελών διπλωματικής ή προξενικής αρχής»)

Μοναδικό αντικείμενο της ημερησίας διατάξεως είναι η ορκωμοσία, σύμφωνα με το άρθρο 33 του Συντάγματος, του εκλεγέντος διά της ψήφου της Βουλής Προέδρου της Ελληνικής Δημοκρατίας, κ. Κωνσταντίνου Τασούλα.

Κυρίες και κύριοι συνάδελφοι, έχω την τιμή να σας ανακοινώσω ότι αμέσως μετά τη λήξη της ειδικής συνεδριάσεως της Βουλής των Ελλήνων της 12ης Φεβρουαρίου 2025, κατά την οποία εξελέγη ο Πρόεδρος της Δημοκρατίας και σύμφωνα με τη δοθείσα από το Σώμα εντολή, ο Πρόεδρος της Βουλής, κ. Νικήτας Κακλαμάνης, συνοδευόμενος από τα μέλη του Προεδρείου του Σώματος, επισκέφθηκε τον εκλεγέντα Πρόεδρο της Δημοκρατίας κ. Κωνσταντίνο Τασούλα, και του ανήγγειλε εκ μέρους ολοκλήρου του Σώματος το αποτέλεσμα της διεξαχθείσης ψηφοφορίας και την εκλογή του ως Προέδρου της Ελληνικής Δημοκρατίας.

Ο Πρόεδρος της Βουλής, κ. Νικήτας Κακλαμάνης, εξ ονόματος του Σώματος προσεφώνησε τον Πρόεδρο της Δημοκρατίας, κ. Κωνσταντίνο Τασούλα, ο οποίος και απάντησε στην προσφώνηση αυτή.

Τα δύο κείμενα -προσφωνήσεως και αντιφωνήσεως- θα αναγνωσθούν και θα καταχωρισθούν στα Πρακτικά της σημερινής συνεδριάσεως και έχουν ως εξής:

(ΠΡΟΣΦΩΝΗΣΗ ΤΟΥ ΠΡΟΕΔΡΟΥ ΤΗΣ ΒΟΥΛΗΣ, κ. ΝΙΚΗΤΑ ΚΑΚΛΑΜΑΝΗ, ΠΡΟΣ ΤΟΝ ΕΚΛΕΓΕΝΤΑ ΠΡΟΕΔΡΟ ΤΗΣ ΔΗΜΟΚΡΑΤΙΑΣ, κ. ΚΩΝΣΤΑΝΤΙΝΟ ΤΑΣΟΥΛΑ, ΚΑΙ ΑΝΑΓΓΕΛΙΑ ΤΗΣ ΕΚΛΟΓΗΣ ΤΟΥ

«Αξιότιμε κύριε Πρόεδρε, σύμφωνα με το Σύνταγμα και τον Κανονισμό της Βουλής και έπειτα από σχετική ομόφωνη προς τούτο εξουσιοδότηση του Κοινοβουλίου, έχω την τιμή και την χαρά να σας ανακοινώσω την εκλογή σας ως Προέδρου της Δημοκρατίας από την Εθνική Αντιπροσωπεία που συνεκλήθη σήμερα το πρωί, γι’ αυτόν ακριβώς τον σκοπό σε ειδική συνεδρίαση.

Η πρόταση που υπέβαλε, ανάμεσα σε άλλες, ο Πρόεδρος της Κοινοβουλευτικής Ομάδας της Νέας Δημοκρατίας και Πρωθυπουργός Κυριάκος Μητσοτάκης για το πρόσωπό σας έτυχε σήμερα της απαιτούμενης πλειοψηφίας από το άρθρο 32 παράγραφος 4 του Καταστατικού Χάρτη της χώρας μας, πράγμα που κατά τη γνώμη μου, που σας ξέρω καλά, επιβεβαιώνει και τις προσδοκίες που συνδέονται με το πρόσωπό σας.

Η Εθνική Αντιπροσωπεία με την ψήφο της δεν αναγνώρισε μόνο στο πρόσωπό σας την ενωτική και συναινετική προοπτική άσκησης των καθηκόντων σας έξω από τον στίβο των κομματικών ανταγωνισμών, αλλά και τη δυνατότητά σας και δέσμευσή σας να εξασφαλίσετε στην πολυσχιδή κρατική λειτουργία τον σεβασμό και την πιστή τήρηση του Συντάγματος, στην τελευταία αναθεώρηση του οποίου υπήρξατε και δημιουργικός συντελεστής.

Η στιγμή αυτή της επίσημης ανακοίνωσης της εκλογής σας είναι βέβαια θεσμική διαδικασία, αλλά δεν αφίσταται και προσωπικής διάστασης. Γνωρίζω καλά την προσωπική σας πορεία στα δημόσια πράγματα της χώρας από τα νεανικά σας χρόνια, την επιτυχή θητεία σας σε κρατικά λειτουργήματα, στο Υπουργείο Εθνικής Άμυνας, στο Υπουργείο Πολιτισμού, σε πολλαπλά και σύνθετα κοινοβουλευτικά καθήκοντα, στην εικοσιπενταετή επάξια εκπροσώπηση του ηπειρωτικού λαού, στην Προεδρία της Βουλής που προήλθε από τρεις διαδοχικές συναινετικές εκλογές σας.

Γνωρίζω πως υπηρετήσατε τα τελευταία χρόνια τον κοινοβουλευτισμό και μάλιστα για ένα μεγάλο διάστημα κατά τη διάρκεια της δυσχερέστατης περιόδου της πανδημίας, πως αναβαθμίσατε τον πολύτιμο για τη χώρα μας θεσμό της κοινοβουλευτικής διπλωματίας, πως στηρίξατε κοινωνικούς στόχους, ιδιαίτερα την περίοδο της πανδημίας, ενισχύοντας αποφασιστικά το ΕΣΥ με σύμφωνη πάντα γνώμη όλων των κομμάτων της Βουλής ή και πως αναδείξατε ένα νέο ουσιαστικά πολιτιστικό τοπόσημο στην Αθήνα με τη μεταμόρφωση του Δημόσιου Καπνεργοστασίου.

Αναλαμβάνετε τα καθήκοντά σας τη στιγμή που η χώρα μας διεκδικεί εύλογα και αποφασιστικά την εμπεδωμένη θέση της στον προηγμένο κόσμο, ενώ όμως την ίδια στιγμή ένα πρωτόγνωρο κύμα νέων προκλήσεων ενισχύει την αβεβαιότητα και ρευστότητα που μας περιβάλλει. Για τον λόγο αυτό και η ευστάθεια στη λειτουργία των θεσμών, όλων ανεξαιρέτως των θεσμών της Πολιτείας, από τους οποίους οι πολίτες και μάλιστα οι νεότεροι περιμένουν και αξιώνουν πολλά περισσότερα, θα αποτελέσει κρίσιμο παράγοντα της πορείας μας και υψηλή προτεραιότητά σας.

Κύριε Πρόεδρε, η Βουλή των Ελλήνων πριν από λίγο σας ανέδειξε στο πιο διακεκριμένο σκαλί της πολιτειακής ιεραρχίας. Ως Πρόεδρος της Βουλής και παλαιός σας συνάδελφος σας εύχομαι και πιστεύω να ασκήσετε αυτήν την αποστολή για το κοινό συμφέρον και το γενικότερο όφελος του λαού και της χώρας μας».

ΑΝΤΙΦΩΝΗΣΗ ΤΟΥ ΕΚΛΕΓΕΝΤΟΣ ΠΡΟΕΔΡΟΥ ΤΗΣ ΔΗΜΟΚΡΑΤΙΑΣ, κ. ΚΩΝΣΤΑΝΤΙΝΟΥ ΤΑΣΟΥΛΑ, ΣΤΟΝ ΠΡΟΕΔΡΟ ΤΗΣ ΒΟΥΛΗΣ, κ. ΝΙΚΗΤΑ ΚΑΚΛΑΜΑΝΗ, ΜΕΤΑ ΤΗΝ ΑΝΑΓΓΕΛΙΑ ΤΗΣ ΕΚΛΟΓΗΣ ΤΟΥ

«Αξιότιμε κύριε Πρόεδρε της Βουλής,

Σας ευχαριστώ για το επίσημο άγγελμα της εκλογής μου, που αποτελεί για μένα κορυφαία τιμή, αλλά κυρίως μια βαριά ευθύνη. Παρακαλώ να διαβιβάσετε στην Εθνική Αντιπροσωπεία, μέλος της οποίας είχα την τιμή να υπάρξω τα τελευταία είκοσι πέντε χρόνια, τις ειλικρινείς μου ευχαριστίες για την κατά το Σύνταγμα ανάδειξή μου στη θέση του Προέδρου της Δημοκρατίας.

Μετέχοντας, όμως, στο δημόσιο βίο υπό διάφορες ιδιότητες ακόμη περισσότερες δεκαετίες, πλέον γνωρίζω καλά, κύριε Πρόεδρε, όπως κι εσείς, τις δυνατότητες της πολιτικής που την αναδεικνύει η λαϊκή κυριαρχία, δυνατότητες προσφοράς έργου και παραδείγματος, προκειμένου η πατρίδα μας, η πατρίδα όλων μας ανεξαρτήτως ιδεολογίας και ο λαός μας να προοδεύουν. Γνωρίζω, όμως, καλά και τις αδυναμίες της πολιτικής. Αυτές μόνο με κατά το δυνατόν κοινή προσπάθεια και εθνική και κοινωνική συνοχή μπορούμε να τις παραμερίσουμε, αναζητώντας λύσεις ευρύτερης αποδοχής που πηγάζουν από τον γνήσιο διάλογο όχι μόνο μέσα στη Βουλή αλλά και με την κοινωνία, λύσεις που πείθουν τους πολλούς πως οι εύλογες αξιώσεις και η νηφάλια και συχνά αυστηρή κοινωνική κριτική μπορούν να μετατραπούν σε πολιτική διορθωτική ή μεταρρυθμιστική.

Η Ελλάδα, κύριε Πρόεδρε, και ο ελληνικός λαός, έχουν εύλογες αξιώσεις από τους εκπροσώπους τους, αξιώσεις, μεταξύ άλλων, εθνικής ασφάλειας και ακεραιότητας, προκοπής, κοινωνικής προστασίας και πολιτικής προστασίας που είναι τόσο επίκαιρης, δικαιοσύνης όπως ειδικότερα διαπιστώνουμε τόσο εκδηλωτικά και δικαιολογημένα και σήμερα.

Η υπηρέτηση αυτών των αξιώσεων που δεν είναι παρά συνταγματικές κρίσιμες υπαγορεύσεις για την Πολιτεία, ανατίθεται στα πολιτικά κόμματα που με βάση τον κανόνα της πλειοψηφίας αναλαμβάνουν κάθε φορά την διακυβέρνηση της χώρας. Η απόδοση των πολιτικών προσπαθειών δεν εξαρτάται μόνο από τον σωστό προγραμματισμό ή τις εποικοδομητικές προτάσεις. Η απόδοση των πολιτικών προσπαθειών εξαρτάται από το πλαίσιο και την πολιτική ατμόσφαιρα μέσα στην οποία διεξάγονται οι πολιτικές διεργασίες. Κι όλα αυτά πρέπει να επιτελούνται μέσα σε ένα διεθνές περιβάλλον ασυνήθιστης αβεβαιότητας και πλήθους γεωπολιτικών ανακατατάξεων και πολεμικών συγκρούσεων εδώ στην ευρύτερη γειτονιά μας. Την ίδια στιγμή οι μεταπολεμικές παραδοχές σχέσεων και ισορροπιών δοκιμάζονται ήδη ή μετατοπίζονται ανησυχητικά.

Ο ρυθμός του κόσμου, όπως τον ξέραμε από τα μεταπολεμικά χρόνια, δεν φαίνεται να συνεχίζει ο ίδιος και «μια στοίβα σπασμένες εικόνες» παίρνει συχνά τη θέση του. Και μέσα σ’ αυτόν τον ορυμαγδό αλλαγών στάσεων και ισορροπιών για μας εδώ, στο πέτρινο ακρωτήρι της Ελλάδας, η γραμμή παραμένει σταθερή: ενίσχυση των διπλωματικών και αμυντικών μας δυνατοτήτων και ενίσχυση της κοινωνικής μας συνοχής. Μέσα στην Ευρωπαϊκή Ένωση -που στοχεύει στη στρατηγική της αυτονομία, αλλά που πρέπει να βιαστεί ακόμη περισσότερο- η χώρα μας καλείται να ενισχύσει περαιτέρω το γόητρό της προς τα έξω και παλεύει για την προκοπή και το κλίμα εμπιστοσύνης στο εσωτερικό της, που είναι στόχοι, πιστεύω, ευρύτερα αποδεκτοί.

Να γιατί, ασχέτως επιμέρους διαφωνιών, ακόμη και εντάσεων, το αόρατο νήμα που μας ενώνει στις μεγάλες ζωτικές επιλογές δεν πρέπει να σπάσει. Μελετήσαμε ή και τιμήσαμε ξανά και εδώ στη Βουλή και σε όλη την Ελλάδα τα εντελώς τελευταία χρόνια καίριες επετείους της εθνικής μας πορείας τα διακόσια χρόνια από την Επανάσταση του 1821, τα εκατό χρόνια από την Μικρασιατική Καταστροφή, τα πενήντα χρόνια από τη Μεταπολίτευση. Κάθε θρίαμβος και επιτυχία μέσα από αυτό το ιστορικό υλικό οφείλεται στο αόρατο νήμα που μας ενώνει με κοινούς στόχους και κοινά μέσα, ενώ συχνά καταστροφές και πισωγυρίσματα οφείλονται στο σπάσιμο αυτού του νήματος από σκληρά και φανατικά αντίθετους στόχους και διχασμούς. Είναι το αόρατο νήμα που μας ενώνει, όταν κινητοποιούμαστε, για να αποτρέψουμε ένα κακό ή για να κατακτήσουμε έναν μεγάλο στόχο. Και όσο μεγαλύτερη διάρκεια και αξιοπιστία έχει η κοινή μας προσπάθεια προς μεγάλους στόχους τόσο περισσότεροι στόχοι κατακτιούνται.

Αλλά ας ξαναγυρίσουμε στην αποστολή που από σήμερα επωμίζομαι. Η αρμονική λειτουργία και συνέργεια των θεσμών, το ήπιο κατά το δυνατόν πολιτικό κλίμα και η διαφύλαξη κλίματος ενότητας είναι πολύτιμα υποβοηθητικό πλαίσιο για την επιτυχία των πολιτικών επιδιώξεων και τη χρησιμότητα των πολιτικών ανταγωνισμών. Και όσο κοινότοπα μπορεί να ηχούν αυτά άλλο τόσο κι ακόμη περισσότερο ισχύουν.

Ο Πρόεδρος της Δημοκρατίας, ως ρυθμιστής του πολιτεύματος, καλείται μεταξύ άλλων να επιδιώξει την εμπέδωση αυτού ακριβώς του πλαισίου, έξω και μακριά ο ίδιος από κάθε κομματικό ανταγωνισμό, κινούμενος μέσα στα προσδιορισμένα πλαίσια του συνταγματικού του ρόλου και αναδεικνύοντας πότε πότε ακριβώς την ανάγκη διαφύλαξης αυτού του αόρατου νήματος που στα πολύ μεγάλα και σπουδαία δεν παύει ποτέ να μας ενώνει. Αυτό το χρέος το έχει ο Πρόεδρος της Δημοκρατίας ιστορικά, θεσμικά, πολιτειακά. Είναι χρέος προς τον ελληνικό λαό, προς τον εγγυητή του πολιτεύματος, δηλαδή και προς το Σύνταγμα που όλοι σεβόμαστε.

Με τη βοήθεια του Θεού, τη συμπαράσταση όλων των παραγόντων του πολιτεύματος, με τη συμπαράσταση του ίδιου του ελληνικού λαού, βεβαιωθείτε ότι θα καταβάλω, κύριε Πρόεδρε, κάθε δυνατή προσπάθεια, για να εκπληρωθεί αυτό το χρέος».)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλείται ο Β΄ Αντιπρόεδρος της Βουλής, κ. Γεώργιος Γεωργαντάς, να συνοδεύσει στην Αίθουσα του Κοινοβουλίου τον Μακαριότατο Αρχιεπίσκοπο Αθηνών και πάσης Ελλάδος κύριον Ιερώνυμο και τα συνοδεύοντα αυτόν μέλη της Ιεράς Συνόδου της Εκκλησίας της Ελλάδος.

(Μετά την είσοδο της Ιεράς Συνόδου)

Κυρίες και κύριοι Βουλευτές, τελούμε σε αναμονή της αφίξεως του νέου Προέδρου της Δημοκρατίας ,κ. Κωνσταντίνου Τασούλα, και διακόπτουμε για λίγο τη συνεδρίαση, ώστε ο Πρωθυπουργός, κ. Κωνσταντίνος Μητσοτάκης, και ο Πρόεδρος της Βουλής, κ. Νικήτας Κακλαμάνης, να υποδεχθούν τον Πρόεδρο της Δημοκρατίας κ. Κωνσταντίνο Τασούλα, εξ ονόματος της Εθνικής Αντιπροσωπείας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Επαναλαμβάνεται η διακοπείσα συνεδρίαση.

Κυρίες και κύριοι συνάδελφοι, εισέρχεται στην Αίθουσα ο Πρόεδρος της Δημοκρατίας, κ. Κωνσταντίνος Τασούλας, συνοδευόμενος από τον Πρωθυπουργό, κ. Κωνσταντίνο Μητσοτάκη, και τον Πρόεδρο της Βουλής, κ. Νικήτα Κακλαμάνη.

Κυρίες και κύριοι συνάδελφοι, έχω την τιμή να σας ανακοινώσω ότι ο Εξοχότατος Πρόεδρος της Δημοκρατίας, κ. Κωνσταντίνος Τασούλας, τον οποίο εξέλεξε η Βουλή με την ψήφο της κατά τη συνεδρίαση της 12ης Φεβρουαρίου 2025, θα δώσει τον όρκο, που ορίζει το άρθρο 33 παράγραφος 2 του Συντάγματος.

Παρακαλείται ο Μακαριότατος Αρχιεπίσκοπος Αθηνών και Πάσης Ελλάδος και η Ιερά Σύνοδος να αναπέμψουν τις κεκανονισμένες δεήσεις.

(Αναπέμπονται οι δεήσεις)

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ, Μακαριότατε, να ανέλθετε στην Έδρα για την ορκωμοσία του Προέδρου της Δημοκρατίας, κ. Κωνσταντίνου Τασούλα.

(Στο σημείο αυτό ο Μακαριότατος Αρχιεπίσκοπος Αθηνών και πάσης Ελλάδος ανέρχεται στην Έδρα)

Σας παρακαλώ, κύριε Πρωθυπουργέ, να ανέλθετε στην Έδρα για την ορκωμοσία του Προέδρου της Δημοκρατίας κ. Κωνσταντίνου Τασούλα.

(Στο σημείο αυτό ο Πρωθυπουργός ανέρχεται στην Έδρα)

Σας παρακαλώ, Εξοχότατε κύριε Πρόεδρε της Δημοκρατίας, να θέσετε το χέρι σας στο Ιερό Ευαγγέλιο και να επαναλαμβάνετε τον όρκο, τον οποίον θα αναγνώσει ο Μακαριότατος, τον οποίον και παρακαλώ να αναγνώσει το κείμενο του όρκου.

(Ο Μακαριότατος Αρχιεπίσκοπος Αθηνών και Πάσης Ελλάδος αναγιγνώσκει τον όρκο, τον οποίον επαναλαμβάνει ο Πρόεδρος της Δημοκρατίας:

«Oρκίζομαι στο όνομα της Αγίας και Ομοούσιας και Αδιαίρετης Τριάδας να φυλάσσω το Σύνταγμα και τους νόμους, να μεριμνώ για την πιστή τους τήρηση, να υπερασπίζω την εθνική ανεξαρτησία και την ακεραιότητα τηςΧώρας, να προστατεύω τα δικαιώματα και τις ελευθερίες των Ελλήνων και να υπηρετώ το γενικό συμφέρον και την πρόοδο του Ελληνικού Λαού»)

**ΠΡΟΕΔΡΕΥΩΝ (Ιωάννης Πλακιωτάκης):** Άξιος, άξιος!

**ΠΟΛΛΟΙ ΒΟΥΛΕΥΤΕΣ:** Άξιος, άξιος!

(Στη συνέχεια υπογράφεται εις τετραπλούν το πρωτόκολλο της ορκωμοσίας του Προέδρου της Δημοκρατίας από τον ορκισθέντα Πρόεδρο της Δημοκρατίας, τον Πρόεδρο της Κυβερνήσεως, τον Πρόεδρο της Βουλής και τον Αρχιεπίσκοπο Αθηνών και Πάσης Ελλάδος)

(Στο σημείο αυτό ο ορκισθείς Πρόεδρος της Δημοκρατίας, συνοδευόμενος από τον Προέδρο της Βουλής, χαιρετά τους Αρχηγούς των κομμάτων.

Κατόπιν ο Πρόεδρος της Δημοκρατίας εξέρχεται από την Αίθουσα, συνοδευόμενος από τον Πρωθυπουργό και τον Πρόεδρο της Βουλής.

Οι Βουλευτές όρθιοι χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλείται ο Β΄ Αντιπρόεδρος της Βουλής, κ. Γεώργιος Γεωργαντάς, να προπέμψει τον Μακαριότατο Αρχιεπίσκοπο Αθηνών και πάσης Ελλάδος κύριον Ιερώνυμο και τα συνοδεύοντα αυτόν μέλη της Ιεράς Συνόδου της Εκκλησίας της Ελλάδος.

(Εξέρχεται από την Αίθουσα ο Μακαριότατος Αρχιεπίσκοπος Αθηνών και Πάσης Ελλάδος κύριος Ιερώνυμος και τα συνοδεύοντα αυτόν μέλη της Ιεράς Συνόδου)

Κυρίες και κύριοι συνάδελφοι, παρακαλώ να εξουσιοδοτήσετε το Προεδρείο για την υπ' ευθύνη του επικύρωση των Πρακτικών της σημερινής συνεδριάσεως.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή παρέσχε τη ζητηθείσα εξουσιοδότηση.

Σας υπενθυμίζω ότι θα γίνει κατάθεση στεφάνου από τον Πρόεδρο της Δημοκρατίας, κ. Κωνσταντίνο Τασούλα, ευθύς αμέσως και παρακαλούνται οι κυρίες και οι κύριοι συνάδελφοι να κατέβουν στο Μνημείο του Αγνώστου Στρατιώτη.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 11.45΄ λύεται η συνεδρίαση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**